**ҚАЗАҚ МАҚАЛ-МӘТЕЛДЕРІНІҢ ТӘРБИЕЛІК МӘНІ ЖӘНЕ МАҚАЛ-МӘТЕЛДЕРДЕ ДЕНЕ МҮШЕЛЕРІ АТАУЛАРЫНЫҢ КЕЗДЕСУІ**

**ДАУТОВА САНИЯМ ТЕЛЬМАНОВНА**

**Қазақ тілі мен әдебиеті пәнінің оқытушысы**

**Логистика және көлік академиясының Алматы колледжі**

**Алматы қаласы**

**Түйіндеме.** Бұл мақалада қазақ мақал-мәтелдерінің тәрбиелік мәні және мақал-мәтелдерде дене мүшелері атауларының кездесуі жайында жазылған.

**Резюме.** В этой статье рассказывается о воспитательном значении казахских пословиц и о встрече имен частей тела в пословицах и поговорках.

**Summary.** This article describes the educational value of Kazakh proverbs and sayings and the meeting of the names of body parts in Proverbs.

 **Негізгі сөздер:** Мақал-мәтел,халық, қазақ, тәрбие, анатомия, фразеология

 **Ключевые слова:** пословица, народ, казахский, воспитание, анатомия, фразеология

 **Key words:** Proverbs, folk, Kazakh, education, Anatomy, phraseology

Мақал-мәтелдер халық даналығының қазына байлығы. Олар ғасырлар бойы қалыптасып, сол халықпен бірге жасап, біте қайнасып келе жатқан дүние. Сондықтан да оны жұртшылық жадына сақтап, өзінің күнделікті өмірінде, өзара қарым-қатынасында пайдаланады. Мақал мен мәтелге бай халықтың бірі – қазақ халқы.

Қазақ халқының мақал-мәтелдерінің шығу тегі жөнінде айтар болсақ, А. Байтұрсынұлы: «Мақал да тақпаққа жақын салт-санасына сәйкес айтылған пікірлер. Тақпақтан гөрі мақал маңызы шын келеді. Мәтел дегеніміз кесегімен айтылған белгілі-белгілі сөздер. Мәтел мақалға жақын болады. Бірақ мақал тәжірибеден шыққан ақиқат түрінде айтылады»,– деп көрсеткен болатын. Демек, мақалда тұрмыста қолданылып жүрген сөздеріміз шындықпен астасып келіп, мақалдап, шешен тілмен айтылатын сөздер болса, ал мәтелде тұрмыста қолданылатын сөздердің шындыққа жанаса қоймай, кесегімен айтылатын сөздердің қатарына жатқызуға болады.

Қазақ мақал-мәтелдерінің бастау көзі сонау Орхон-Енисей жазба ескерткіштерінен бастау алады. XII-XIII ғасырлардан бізге жеткен жазба ескерткіштердің тілінде мақал мен мәтелдер баршылық. Мысалы: Орхон жазбаларында: «Бастыны еңкейтіп, тізеліні бүктірген» («Күлтегін» жырынан), «Өлімнен ұят күшті» («Тоныкөк» жырынан) деген мақал-мәтелдерді кездестіреміз. Ал Махмұт Қашқаридің

«Дивани лұғат-ат түрік» сөздігінен: «Ұлы болсаң, кішік бол, халық үшін бәлік бол», ал «Қүдатғу біліктен»: «Біліп сөйлеген білекке саналар, білімсіз сөз өз басын жояр» – дейтін мақал-мәтелдерді байқауға болады. Бұл деректерге сүйене отырсақ, мақал-мәтелдердің бастауы сонау көне ескерткіштерден бастау алып, шығармалардың тілінде қолданыста болғанына қол жеткіземіз. мақал- мәтелдер негізінен халық ауызында ауызша сақталған. Ал, оларды нақты жинап, қағаз бетіне түсіру, баспасөз беттерінде жариялау – XIII ғасырдың II жартысынан басталады.

Қазақтың мақал-мәтелдерін алғаш қағаз бетіне түсірген ғалым – Шоқан Уәлиханов. Шоқан Уәлихановтың «Таңдамалы шығармалар» еңбегіндегі біршама мақал-мәтелдер әлі күнге дейін өз құндылығын жойған жоқ. Сол уақыттан бері қазақ мақал-мәтелдері түрлі жинақтарда, хрестоматияларда жазылып, жарияланып келді. Ш. Ахметовтің құрастыруымен шыққан «Қазақ балалар әдебиетінің хрестоматиясында» бірнеше тақырыптағы мақал-мәтелдер берілген. Сонымен қоса, қазақ мақал- мәтелдерін жинап, жариялауда: Ш. Ибрагимов, М. Терентьев, Ы. Алтынсарин, Я. Лютшь, Ф. Плотников, И. Гродеков, А. Васильев, П.М. Мелиоранский, Ә.Ә. Диваев, Н.Ф. Катанов, Н.Н. Пантусов, В.В. Катаринский, Ө. Тұрманжанов, М. Әлімбаев, Ә. Нұршайықов, Н. Төреқұловтарды атап көрсетуге болады. Қазақ ауыз әдебиетінің нұсқалары, соның ішінде Қазан төңкерісіне дейінгі әдебиетте 1989 жылы Орынборда шыққан, 1906 жылы толықтырылып қайта басылған Ы. Алтынсариннің хрестоматиясының алатын орны ерекше. Бұл хрестоматияда берілген мақал-мәтелдер бірнеше тақырыптарға бөлініп, жүйелі түзілген.

Мақал-мәтелдерді жан-жақты зерттеп талдағандардың бірі – Мәлік Ғабдуллин. Ол «Қазақ халық ауыз әдебиеті» атты еңбегінде қазақ мақал-мәтелдерін жинап, бастырушыларды атай кетіп, оның жанрлық табиғатын, әдеби-әлеуметтік мәнін анықтайды. Н. Төреқұловтың 1957 жылы шыққан «Қанатты сөздер» атты жинағына бірнеше мақал-мәтелдер енген. Әсіресе балаларға арналып шығарылған жинақтарда мақал-мәтелдер көптеп кездеседі деп айтуға боларлықтай. Оларға М. Жаманбалиновтың, Қ. Баянбайдың, Е. Елубаевтің, С. Қалиевтің, Е. Ерботинның, Б. Кірісбаевтің, т.б. жинақтарын атап көрсетуге болады. Осындай мол меңгерілген рухани мұра Абайдың туындылары мен шығармашылығында да көрініс тапқан. Мысалы: «Сап-сап, көңілім, сап, көңілім» өлеңінде «не күн туды басына», «сабыр түбі – сары алтын», «ауру да емес, сау да емес», «ағын судай екпіндеп» деп кездеседі. Сонымен қоса, Абайдың қара сөздерінде, оның ішінде «отыз тоғызыншы» қара сөзінде: «Ағайынның азары болса да, безері болмайды», «Аз араздықты қуған көп пайдасын кетірер» сияқты мақал-мәтелдерді кездестіруге болады. Ал, «Біраз сөз қазақтың түбі қайдан шыққан туралы» атты еңбегінде 10 мақал талданған.

Мақал-мәтелдерде бала тәрбиесіне де үлкен мән беріледі. «Қызды асырай алмаған күн етеді, ұлды асырай алмаған құл етеді» деген мақал-мәтелдердің мәнісі – жас ұрпақты жақсылыққа баулу болмақ. Жастарға өнер-білім, тіл үйретуде мақал-мәтелдің мәні аса зор. Білім, өнер еңбектің бір түрі болса, аз сөйлеп, көп тыңдаған, көп оқып білімін байытқан бала ғана өмірден өз орнын алып, даналық сөздеріміз мақал-мәтелдерден өнеге алмақ. Мақал-мәтелдер – ұзақ жылдар бойы халықтың іс- тәжірибесінен түйінделген даналық жемісі. Мақал-мәтелдер – әр кезеңде ата-бабадан ұлағатты сөз, парасатты ой ретінде ұрпақтың еншілеген мол қазынасы.

 Тоқсан ауыз сөздің тобықтай түйінінде халықтың өмір сүру барысындағы тәжірибесі, көңілге түйген ақылының кені жатыр. Қазақ тілінің түсіндірме сөздігінде мақал мен мәтелге мынандай түсіндірме берілген: «Мақал – үлгі- өнеге ретінде айтылатын жалпы халықтық нақыл сөз; мақал деп қысқа, образды, ұйқасты, тұжырымды нақыл сөзді айтамыз. Мәтел -тұжырымды, бейнелі әрі ықшам нақыл сөз». Ә. Болғанбаев: «Анатомиялық атаулар негізі сөздік қорға жататындықтан, көп мағыналы, туынды, жаңа сөз жасауға соншама бейімділігімен ғана сипатталмайды, сонымен бірге тұрақты тіркестер жасаудағы белсенді қызметімен де айрықша көзге түседі»,– деп, соматизмдердің фразеология және мақал-мәтел жасаудағы маңызын айтады. Адам – күрделі де, айрықша құбылыс. Адам баласы басынан небір күрделі кешіреді, олар қуанады, шаттанады, күледі, ашуланады, күйінеді, ренжиді, жақсы көреді, жек көреді. Бір сөзбен айтқанда адам бойындағы қасиеттер әр түрлі. Осындай қасиеттер қазақ тіліндегі мақал-мәтелдерде де мол көрініс табады.

*Қарны тоқ хасса надан ұқпас сөзді,*

*Сөзді үғар көкірегі болса көзді (Абай).*

«*Көкірек көзі*» тіркесінде Абай аллитерацияны ұтымды пайдаланса, Мәшһүр Жүсіп «жүрек көзі» сөз әуезділігін, үйлесімділігін таңдайды және бейнелі жаңа фразеологизм жасап, поэтикалық қорды молайтады. Мәшһүр Жүсіп Көбейұлы соматикалық фразеологизмдерді қолдануда тек бейнелеу мақсатын ғана көздеп қоймайды, стильдік тұтастықты, дәстүр жалғастығын сақтау секілді суреткерлік талаптарды сақтап отырады. Бұлардың барлығы коннотация қызметіне сәйкес келеді. Демек, коннотанттық компонент бейнеліліктің дамуы барысында пайда болады және фразеологизмдердің эстетикалық құндылығын арттыруға себепкер болады.

Басқа мысалдар да көп келтіруге болады:

*Көрсетіп әлсіздерге* ***жуан мойын*** (М-Ж.),– дегендегі *жуан мойынның* номинативтік мағынасы адамның дене мүшесінің ірілігін, үлкендігін білдіретін болса, аталған мысалдағы фразеологиялық мағынасы әлсіз адамдарға күш көрсету, әлімжеттік жасау мағынасында қолданылады. *Жуан мойынның* номинативтік мағынасы фразеологизм бойында тұрып бастапқы мағынасын бере алмайды. Сондай-ақ,

*Қайда тойса қарыны сонда тоқтап,*

*Бір күн* ***өкше көтереді*** *шаһар жаққа (М-Ж.),*– деген мысалдағы *өкше көтерді* (дене қимылын жасау, яғни аяғын жерден көтеру) номинативтік мағынадағы тіркес пен *өкше көтерді* (сапарға шығу) ауыспалы мағынадағы фразеологиялық тіркестің беретін семантикасы әр басқа екені байқалады. Келтірілген мысалдардағы фразеологизмдер компоненттерді деактуализация негізінде өздерінің бастапқы лексикалық мағыналарынан айырылған, яғни фразеологиялануға ұшыраған.

Саусақ бірікпей – Ине ілікпейді.

\*\*\*

Бас жарылса, бөрік ішінде, Қол сынса, жең ішінде.

\*\*\*

Ер мойынында қыл арқан шірімес.

\*\*\*

Көңілің тартпаған іске қол ұрма.

\*\*\*

Қорқақтың көзі үлкен, Ақымақтың сөзі үлкен.

\*\*\*

Ел құлағы – елу.

\*\*\*

Бауыр шырын, бас тәтті, Ағайынмен ішкен ас тәтті.

\*\*\*

Жазым болса, быламыққа тіс сынар.

\*\*\*

Қыдырып деген жанбастан, Шақырулы жеген жауырын артық.

\*\*\*

Өнер алды – қызыл тіл.

\*\*\*

Басқа пәле тілден.

\*\*\*

Таяқ еттен өтеді, Сөз сүйектен өтеді.

\*\*\*

Келіннің бетін кім бұрын ашса, Сол ыстық.

\*\*\*

Жалғыз баласы бардың шығар-шықпас жаны бар. Екі баласы бардың өкпе, бауыр, жалы бар.

Үш баласы бардың Бұқарада пұлы бар.

\*\*\*

Қонақ келсе, ет қызарар, Ет қызармаса, бет қызарар.

\*\*\*

Бетің қисық болса айнаға өкпелеме, Ниетің қисық болса ағайынға өкпелеме.

\*\*\*

Екі аяқтыда – бажа тату, Төрт аяқтыда – бота тату.

\*\*\*

Күлме досыңа, келер басыңа.

\*\*\*

Қасқырдың аузы жесе де – қан,

 Жемесе де – қан.

Қазақ халқының фольклорында (мақал-мәтелдер) адам ағзасының кез келген мүшесін пайдалана береді. Осында айтылған мақал-мәтелдерден ең жиі кездесетін он дене мүшелерін анықтауға болады: бас, бет, көз, қол, аяқ, жүрек, мойын, саусақ, бауыр, өкпе және т.б.. Бұл анатомиялық атаулар әр түрлі мағыналарда пайдаланылады. Қазақ тілін жақсы меңгерген білім алушы ешбір кедергісіз еркін сөйлей береді.

 ***Пайдаланылған әдебиеттер тізімі***

1. Уәлиев Н. Сөз мәдениеті. – Алматы: Мектеп, 1984. – 117 б.
2. Байтұрсынұлы А. Тіл тағылымы. – Алматы: Ана тілі, 1999. – 448 б.
3. Қазақтың мақал-мәтелдері Мақал-мәтелдер жинағы
4. Мақал-мәтелдерді оқыту методикасы. Адамның бойындағы қасиеттерге сай мақал-мәтелдерді жинақтау
5. Тілдік тұлға қалыптастырудағы сөйлеу тілінің әсері // Тілтаным. – 2010. - №1. – 215-219 б.